
Slik sluttet forrige bok:

«Ni!»

Åse så på Bach og ville løpe frem for å beskytte ham. Følelsene hennes var i kaos. På en måte elsket hun ham. Det var forferdelig. Hun så smilet hans forandre seg til et vemodig drag, og hun innså at han innerst inne visste hva som kom til å skje. Bach hevet blikket mot himmelen og gjorde seg klar til å ta sitt livs siste skritt, og Åse følte at hun blødde innvendig.


1

Lade flyplass, Trondheim, torsdag 27. mars 1941

Åse Vangen knyttet hendene hardt, som om hun måtte holde seg fast i seg selv for å greie å stå på bena. Hun skalv og hakket tenner. Hun gråt uten en lyd. Hun var så fortvilet og redd at hun bare ønsket å besvime. Likevel klarte hun ikke å la være å stirre på den brutale scenen som utspant seg foran øynene hennes. En mann skulle dø om et par sekunder.

Bak henne sto en bil med to mann i. Gestaposjefen og bykommandanten skulle overvære duellen derfra. Begge satt i forsetet, SS hauptsturmführer Stubs var passasjer, mens oberst Kirst kjørte bilen selv. Rett foran Åse sto de to sekundantene som administrerte det hele, gefreiter Lamm og kriminalkommissar Martin Korn. Begge hadde pistoler klare, og oppgaven deres var å skyte hvis en av duellantene snudde seg for tidlig. Med høy stemme telte Martin Korn skrittene duellantene skulle ta bort fra hverandre, og nå ropte han allerede ni!

Duellantene var Joachim Hausen og Mannfred Bach, offiserer i henholdsvis Waffen SS og Wehrmacht. Åse visste at det egentlig var henne det handlet om. Hausen ville tvinge henne til å bli elskerinnen hans, men Bach hadde reddet henne. Hittil. Hvis Hausen vant duellen, ville alt være forgjeves. Det var helt utrolig at de fikk lov til dette, men det ville bli kamuflert i rapporten. Der kom det til å stå at det var snakk om et vådeskudd.

Åse holdt pusten mens hun så at de to kamphanene tok hvert sitt skritt frem – det niende, slik Korn hadde forlangt. Etterpå stoppet de med pistolene pekende mot himmelen. Våpnene var spente og klare til skudd, men de hadde kun én patron hver. Begge mennene stirret rett frem. Bach virket rolig mens Hausen hadde fått en dirring i pistolløpet. SS-mannen så likevel mer skjerpet ut, og Åse var sikker på at han kom til å være raskest når de skulle snu seg og skyte. Hun var også sikker på at Hausen hadde trent med pistolen det siste døgnet, mens Bach hadde avstått fra det. Han ville gi inntrykk av at han følte seg trygg. Men det var han slett ikke!

Avstanden var blitt rundt femten meter nå. Et skudd på det holdet kunne godt komme til å bomme. Bach hadde sagt at han ville satse på å treffe, ikke på å være raskest. Åse fattet ikke at det gikk an å være så kald at han kunne la den andre få skyte først! Han måtte være livredd nå. Hausen også. Pistolhånden til SS-mannen skalv tydeligere, og det ene kneet dirret. Bach sto helt støtt. Åse begynte å håpe. Bach måtte ikke dø! Hun var for glad i ham til det. Som menneske. Ett skritt til nå, så skulle de snu seg og skyte uten videre kommandoer.

«Ti!» ropte Korn så stemmen sprakk. Både han og Lamm rettet pistolene sine mot hver sin duellant, for å være klare til å skyte fort dersom en av dem snudde seg før det tiende skrittet var tatt – men det gjorde ingen av dem. Begge tok det siste skrittet slik de skulle, men Hausen beveget seg raskere enn Bach. Så virvlet SS-mannen rundt mens han senket pistolen i skytestilling, samtidig som Bach så vidt hadde begynt å snu seg. Åse ville hyle at han måtte skynde seg, at han måtte passe seg, at han skulle dukke eller kaste seg ned – men det kunne hun ikke gjøre. De skulle stå i ro til begge hadde skutt – eller til en av dem hadde falt. Det var helt grusomt og fullstendig idiotisk.

Tiden stoppet nesten opp for Åse. Med et hjerteslag sittende fast i halsen så hun Hausen sikte inn pistolen, mens Bach fremdeles holdt på å snu seg. Midt i vendingen tok Bach et skritt til siden, slik at han ble stående bredbent og stødig – det var nettopp det Åse hadde bedt ham om. Akkurat da skjøt Hausen. Smellet kom som et sjokk på Åse, og hun hylte inni seg. Men Bach sto fortsatt. Skrittet til siden hadde kanskje reddet ham. Var han såret? Åse kunne ikke se det. Nå grep han om pistolskjeftet med begge hender og senket munningen mot Hausen, sakte og omhyggelig.

Hausen begynte å skjelve voldsomt. Pistolarmen sank dirrende ned langs siden. Munnen åpnet seg, haken ristet, og øynene ble store og stirrende. Knærne skalv så han knapt kunne stå, men han visste hva æren krevde. For en SS-offiser fantes det ingen annen mulighet enn å stå i ro og vente. Ansiktet ble dradd og blekt mens han stirret inn i munningen på pistolen til Bach. Åse så mensurarret på kinnet lyse som en rød strek av blod. Det var blitt satt der av et sverd i en tidligere rituell duell. Han slapp ut en rar lyd, et slags klynk av angst. Så knep Åse øynene igjen og orket ikke å se mer.

«Jeg er ganske god med pistolen.» Stemmen til Bach lød høy og klar. «Det er ingen sak for meg å drepe deg nå, Hausen. Jeg kan også velge å skade deg der det gjør aller mest vondt. Vær sikker på at jeg kommer til å treffe. Jeg gjør det hvis jeg må. Men jeg er ingen barbar, du skal derfor få et valg du egentlig ikke fortjener. Du kan velge døden her og nå, eller du kan velge å forsvinne fra denne byen og dette landet. Søk deg til Balkan, der trenger Tyskland sånne som deg. Reis allerede i dag, med første tog. Og vis deg aldri mer her i byen, Hausen. Eller dø nå. Valget er ditt.»

Åse var nødt til å se igjen. Forsiktig våget hun det, men hun fryktet at Hausen ville avslå det æreløse tilbudet og ta det som kom. Hun orket ikke å se ham bli skutt, men foreløpig var det stille. Bach sto fremdeles bredbent med pistolen i begge hender. Han så helt uskadd ut. Skuddet til Hausen måtte ha bommet fullstendig. Femten meter unna ham sto Hausen skjelvende og stirret med vidåpne øyne mot Bach. Han hadde fremdeles den tomme pistolen i høyre hånd, men den ristet og hoppet i neven. Han så forbløffende barnslig og redd ut. Han tenkte. Men endelig nikket han.

«Jeg reiser til Balkan,» sa han.

«Godt,» sa Bach. «Jeg vil ikke se deg på kontoret mer. Lamm vil bringe deg det du eventuelt har i skrivebordsskuffene. Jeg forventer at du reiser i dag.»

Åse måtte brått snu seg, hun kastet opp av bare lettelse. Reaksjonen var voldsom og intens. Hun brekte seg uten å få opp annet enn sur galle. Hun hadde ikke orket å spise noe til frokost i dag, hadde bare drukket en kopp elendig kaffe. Svimmel og ustø ravet hun noen skritt unna og brekte seg igjen. Ingen brydde seg om henne. Men hun merket at hun elsket Mannfred Bach. På en måte. Ikke slik som hun elsket Vidar, men likevel.

Hendene skalv da hun dro frem et lommetørkle og tørket munnen. Langsom klarte hun å rette seg opp. Midt i elendigheten innså hun at det tross alt hadde gått bra. Mannfred levde. Hausen skulle reise sin vei, og hun kom ikke til å savne ham. Åse trakk pusten dypt og snudde seg. Hun så ikke på Hausen, men på Bach. Han la akkurat fra seg det ubrukte våpenet på sekundantbordet, mens Korn hentet pistolen til Hausen og la den ved siden av. De snakket lavmælt sammen, bare et par korte setninger som Åse ikke orket å lytte til. Så kom Bach bort og grep henne i armen. Han så veldig militær ut, streng og bestemt, sikkert til ære for de to offiserene i bilen. Kanskje også som en reaksjon på det han nettopp hadde vært igjennom. Det måtte ha vært en forferdelig påkjenning.

«Kom nå, frøken Vangen,» sa han og trakk henne med mot bilen med de to offiserene i. Det var mindre enn femti meter å gå, og ingen av dem sa noe underveis. Åse tenkte at det var ulikt Bach å la være å spørre hvordan det gikk med henne, men hun innså at han hadde sine grunner. Dessuten hadde han det antakelig enda verre selv. Hun ante at han kjempet for å fremstå rolig og fattet. Fremme ved bilen åpnet Bach selv døren til baksetet og skjøv Åse inn foran seg, før han fulgte etter og lukket døren.

«Gratulerer med en god avgjørelse og en stor seier, herr hauptmann,» sa bykommandanten uten å snu seg.

«Takk, herr oberst,» svarte Bach stivt.

«Det var et vågestykke å la ham skyte før De presenterte ultimatumet, herr hauptmann,» sa Gestapo-sjefen med et stramt smil bakover. «Var De virkelig så sikker på at han ikke kom til å treffe?»

«Nei, herr hauptsturmführer,» svarte Bach uten å smile tilbake. «Det var en sjanse jeg måtte ta.»

«De er en modig og klok offiser,» kommenterte obersten idet han startet bilen. «De gjorde alt helt riktig, min gode Bach. Hva syntes De om duellen, frøken Vangen?»

«Forferdelig, herr oberst, men med en lykkelig slutt, tross alt,» svarte Åse matt.

Offiserene i forsetet smilte, og obersten satte bilen i gir og kjørte. De passerte jagerfly og stupbombere som var parkert bak beskyttende betongmurer, men Åse orket ikke å se på dem.

«Har De hørt noe fra forloveden Deres i Oslo?» spurte Gestapo-sjef Stubs plutselig og snudde seg for å se Åse inn i øynene.

«Nei,» svarte hun. «Skulle jeg det? Han er vel fremdeles arrestert.»

«Jeg lovte at jeg skulle ringe Oslo for å be mine kollegaer om å sette ham fri, men den fordømte tosken Deres rømte før jeg kom så langt.» Stubs fnyste uten å slippe henne med blikket.

«Rømte han?» ropte Åse og sperret opp øynene så godt hun kunne. Hun kunne ikke røpe at hun allerede visste dette. De kjørte ut gjennom porten og satte kurs mot byen. Bilen økte farten. Den hadde en vimpel på forskjermen og stoppet ikke for noen.

«Ja, De snakker om kronidiot, frøken Vangen!» sa Stubs og ristet på hodet. «Tror De ikke at Deres venn slo ned en politimann og stakk av da han skulle kjøres til avhør hos Gestapo? Det betyr at det som i utgangspunktet var en bagatellmessig sak, nå er blitt noe helt annet. Vi må gå ut fra at herr Hansen hadde en god grunn til å rømme – altså at han likevel er med på noe illegalt. Er De ikke enig i det, frøken Vangen?»

«Det aner jeg ingenting om, men jeg kan ærlig talt ikke tro det,» svarte Åse. «Han kan jo ha rømt bare fordi han ble redd og grep en anledning som oppsto, hva vet jeg. Husk at han har vært i avhør hos Gestapo tidligere. Jeg vet at det plaget ham, han hadde jo ingenting å fortelle da heller.»

«Det behøver De ikke å minne meg på, frøken. Svar meg nå helt ærlig: Har han kontaktet Dem eller fått noen andre til å gjøre det etter at han rømte?» spurte Stubs i en skarpere tone.

«Nei, herr hauptsturmführer.» Åse tvang seg til å stirre tilbake uten å blunke. «Jeg har ikke hørt et ord. Er det lenge siden han rømte?»

«Et par dager.» Stubs så granskende på henne. «Hør nå her. Jeg kan muligens hjelpe fremdeles, men det forutsetter at De øyeblikkelig gir meg beskjed dersom De får vite noe. Ellers vil Hansen være jaget vilt, og det er svært sannsynlig at han vil bli skutt. Husk det, frøken Vangen. Kan De love meg å varsle hvis De hører noe fra ham?»

Åse åpnet munnen for å svare, uten helt å vite hva hun skulle si, men oberst Kirst kom henne i forkjøpet.

«Det kan hun naturligvis ikke love, herr hauptsturmführer,» innvendte han bestemt. «Ikke tving henne til å komme med løfter hun ikke kan holde, de er likevel ingenting verdt. Dessuten er det lite sannsynlig at frøken Vangen vil høre fra sin forlovede, så uforsiktig er han neppe. Og enda mindre sannsynlig er det kanskje at herr Hansen forsøker å komme seg til Trøndelag – tror De ikke det?»

«Erfaringen har lært meg at rømlinger kan gjøre mye dumt, herr oberst,» fremholdt Stubs. «Men det mest sannsynlige er at han søker mot svenskegrensen. Der har vi godt vakthold. Hvis han blir oppdaget, vil han bli skutt.»

Det gikk kaldt nedover ryggen på Åse, og tårene var ikke langt unna. Hun sendte et sideblikk mot Bach, men han så rett frem og røpet ingen følelser. Antakelig slet han med sitt eget – livet hans hadde nettopp vært innsatsen i et spill han selv hadde iscenesatt. Åse spekulerte på om Kirst og Stubs kunne ha vært informert på forhånd, men hun tvilte egentlig på det.

«Ja, der har De vel saken oppsummert i et nøtteskall, frøken Vangen,» kommenterte oberst Kirst tørt mens han svingte til høyre inn i Innherredsveien. «Blir han oppdaget, blir han skutt. Det ser ut til at de har forlovet Dem med en mann som dessverre har meget dårlige livsutsikter.»

